CELEX: 52017PC0426
Language: ro
Date: 2017-08-11
Title: Propunere de DECIZIE DE PUNERE ÎN APLICARE A CONSILIULUI de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 11.8.2017
            COM(2017) 426 final
            2017/0192(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a TVA sau pentru al prevenirii anumitor forme de evaziune fiscală sau de evitare a obligațiilor fiscale.
            
            
               Printr-o scrisoare înregistrată de Comisie la 26 aprilie 2017, România a solicitat continuarea aplicării măsurii de derogare de la articolul 287 din Directiva TVA care permite scutirea de la plata TVA a persoanelor impozabile cu o cifră de afaceri anuală care nu depășește un prag specific. În același timp, România a solicitat creșterea pragului de scutire de la echivalentul în moneda națională a 65 000 EUR la echivalentul în moneda națională a 88 500 EUR. 
            
            
               În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 9 iunie 2017, cu privire la cererea înaintată de România. Prin scrisoarea datată din 12 iunie 2017, Comisia a înștiințat România că dispune de toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit prag. Această scutire presupune că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               În conformitate cu articolul 287 alineatul 18 din Directiva TVA, România poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 35 000 EUR, la cursul de schimb din ziua aderării sale. Prin Decizia de punere în aplicare 2012/181/UE a Consiliului
                  2
               , România a fost autorizată să aplice un prag mai ridicat și, astfel, să acorde o scutire de la plata TVA persoanelor impozabile a căror cifră de afaceri anuală nu depășește 65 000 EUR. Măsura în cauză a fost prelungită prin Decizia de punere în aplicare 2014/931/UE a Consiliului
                  3
               , care expiră la 31 decembrie 2017. România a solicitat prelungirea măsurii pentru o nouă perioadă limitată și, de asemenea, creșterea pragului de scutire la 88 500 EUR. 
            
            
               Se preconizează că ridicarea pragului va reduce obligațiile în materie de TVA care le revin mai multor întreprinderi mici cu activitate economică redusă și va stimula activitatea acestor întreprinderi mici, întrucât ele vor fi scutite de o parte din obligațiile fiscale, precum completarea declarațiilor privind TVA sau ținerea de evidențe în scopuri de TVA. Se anticipează, de asemenea, că majorarea pragului va degreva administrația fiscală de sarcina de a monitoriza colectarea unui volum redus de venituri de la un număr mare de întreprinderi mici. 
            
            
               Conform României, creșterea pragului nu va avea un impact semnificativ asupra veniturilor publice. Se estimează că majorarea pragului ar duce la reducerea veniturilor la bugetul de stat cu aproximativ 0,60 % din veniturile totale încasate din TVA. 
            
            
               Persoanele impozabile a căror cifră de afaceri nu depășește pragul vor dispune în continuare de opțiunea de a fi înregistrate în scopuri de TVA.
            
            
               •Coerența cu dispozițiile existente în domeniul de politică vizat
            
            
               Derogări similare au fost acordate și altor state membre. Belgiei
                  4
                i s-a acordat un prag de 25 000 EUR, Luxemburgului
                  5
                i s-a acordat un prag de 30 000 EUR, Poloniei
                  6
                și Estoniei
                  7
                un prag de 40 000 EUR, Lituaniei
                  8
                un prag de 45 000 EUR, Letoniei
                  9
                și Sloveniei
                  10
                un prag de 50 000 EUR și Italiei
                  11
                un prag de 65 000 EUR. 
            
            
               Derogările de la Directiva TVA ar trebui să fie întotdeauna limitate în timp, astfel încât efectele lor să poată fi evaluate. În plus, dispozițiile articolelor 281-294 din Directiva TVA referitoare la regimul special pentru întreprinderile mici fac în prezent obiectul unei revizuiri. După cum s-a anunțat în Planul de acțiune privind TVA
                  12
                și în programul de lucru al Comisiei pentru 2017
                  13
               , propunerea Comisiei, care va lua forma unui amplu pachet de măsuri de simplificare, urmează să fie prezentată până la sfârșitul anului 2017.
            
            
               Prin urmare, se propune să se permită ridicarea pragului de către România până la echivalentul în moneda națională a 88 500 EUR, de la 1 ianuarie 2018 până la 31 decembrie 2020, sau până la data intrării în vigoare a unei directive de modificare a dispozițiilor Directivei TVA privind regimul special pentru întreprinderile mici. 
            
            
               •Coerența cu alte politici ale Uniunii
            
            
               Deși pragul este destul de ridicat în comparație cu nivelul pragurilor acordate celorlalte state membre, măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „«Think small first» – a «Small Business Act» for Europe” („«Gândiți mai întâi la scară mică»: Prioritate pentru IMM-uri – Un „Small Business Act ” pentru Europa”)
                  14
               , care invită statele membre să țină cont de caracteristicile speciale ale IMM-urilor atunci când elaborează legislația și, prin urmare, să simplifice cadrul de reglementare existent.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
         
         
            
               Articolul 395 din Directiva TVA. 
            
            
               •Subsidiaritatea (în cazul competențelor neexclusive) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitatea
            
            
               
                  Decizia se referă la o autorizare acordată unui stat membru la cererea acestuia și nu constituie o obligație.
               
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea în beneficiul unui număr mai mare de persoane impozabile mici și al administrației fiscale.
            
            
               •Alegerea instrumentului
            
            
               Instrument propus: Decizie de punere în aplicare a Consiliului.
            
            
               În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
            
               Prezenta propunere se bazează pe o cerere înaintată de România și vizează doar acest stat membru.
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               
                  Propunerea de decizie de punere în aplicare a Consiliului ridică pragul cifrei de afaceri anuale sub care persoanele impozabile pot fi scutite de TVA. Prin urmare, ea extinde domeniul de aplicare a măsurii de simplificare care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește echivalentul în moneda națională a 88 500 EUR. 
               
               
                  Persoanele impozabile a căror cifră de afaceri nu depășește pragul nu vor trebui să fie identificate în scopuri de TVA și nu vor trebui să țină evidențe în scopuri de TVA sau să depună declarații privind TVA. Așadar, sarcinile administrative care le revin vor fi reduse ca urmare a aplicării măsurii. De asemenea, măsura va degreva administrația fiscală de sarcina de a monitoriza colectarea unui volum redus de venituri de la un număr mare de întreprinderi mici. 
               
            
            
               Impactul bugetar al creșterii plafonului în termeni de venituri din TVA pentru România este estimat la maximum 0,60 % din veniturile totale încasate din TVA.
            
            
               4.IMPLICAȚIILE BUGETARE
            
            
               Propunerea nu are implicații asupra bugetului UE, deoarece România va efectua un calcul de compensare în conformitate cu articolul 6 din Regulamentul (CEE, EURATOM) 1553/89 al Consiliului.
            
         
         
            
               2017/0192 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  15
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În conformitate cu articolul 287 alineatul (18) din Directiva 2006/112/CE, România poate acorda o scutire de la plata taxei pe valoarea adăugată (TVA) persoanelor impozabile a căror cifră de afaceri anuală nu depășește echivalentul în moneda națională a 35 000 EUR, la cursul de schimb din ziua aderării sale.
            
            
               (2)Prin Decizia de punere în aplicare 2012/181/UE a Consiliului
                  16
               , România a fost autorizată să aplice un prag mai ridicat și să acorde o scutire de la plata TVA persoanelor impozabile a căror cifră de afaceri anuală nu depășește 65 000 EUR. Măsura în cauză a fost prelungită prin Decizia de punere în aplicare 2014/931/UE a Consiliului
                  17
               , care expiră la 31 decembrie 2017.
            
            
               (3)Printr-o scrisoare înregistrată de Comisie la 26 aprilie 2017, România a solicitat o autorizație de prelungire a derogării de la articolul 287 alineatul (18) din Directiva 2006/112/CE și, în același timp, de ridicare a pragului de scutire la echivalentul în moneda națională al sumei de 88 500 EUR. 
            
            
               (4)Un prag mai ridicat pentru regimul special aplicat întreprinderilor mici constituie o măsură de simplificare, deoarece poate reduce în mod semnificativ obligațiile în materie de TVA pentru întreprinderile mici.
            
            
               (5)În conformitate cu articolul 395 alineatul (2) din Directiva 2006/112/CE, Comisia a informat celelalte state membre, prin scrisoarea din 9 iunie 2017, cu privire la cererea prezentată de România. Prin scrisoarea datată din 12 iunie 2017, Comisia a informat România că dispune de toate informațiile necesare pentru a analiza cererea.
            
            
               (6)România se așteaptă ca măsura să reducă obligațiile în materie de TVA în cazul mai multor întreprinderi mici. De asemenea, acest regim ar trebui să degreveze administrația fiscală de sarcina de a monitoriza colectarea unui volum redus de venituri de la un număr mare de întreprinderi mici. 
            
            
               (7)Dat fiind că această măsură de derogare urmează să aibă ca efect reducerea obligațiilor în materie de TVA pentru întreprinderile mici, România ar trebui să fie autorizată să aplice măsura pentru o perioadă limitată. Persoanele impozabile ar trebui să poată opta în continuare pentru regimul normal de TVA.
            
            
               (8)Articolele 281-294 din Directiva 2006/112/CE care reglementează un regim special pentru întreprinderile mici fac obiectul unei revizuiri și, ca atare, este posibilă intrarea în vigoare a unei directive care să modifice respectivele dispoziții ale Directivei 2006/112/CE, înainte de expirarea perioadei de valabilitate a derogării.
            
            
               (9)Din informațiile furnizate de România, majorarea pragului va avea un impact neglijabil asupra cuantumului total al veniturilor fiscale colectate în etapa consumului final.
            
            
               (10)Derogarea nu are impact asupra resurselor proprii ale Uniunii provenind din TVA, deoarece România va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului
                  18
               ,
            
            
               ADOPTĂ PREZENTA DECIZIE: 
            
         
         
            
               Articolul 1
            
            
               Prin derogare de la articolul 287 alineatul (18) din Directiva 2006/112/CE, România este autorizată să acorde o scutire de la plata TVA persoanelor impozabile a căror cifră de afaceri anuală este egală cu cel mult echivalentul în monedă națională a 88 500 EUR la cursul de schimb din ziua aderării sale.
            
            
               Articolul 2
            
            
               Prezenta decizie se aplică de la 1 ianuarie 2018 până la 31 decembrie 2020 sau până la data intrării în vigoare a unei directive de modificare a dispozițiilor articolelor 281-294 din Directiva 2006/112/CE, dacă această dată este anterioară.
            
            
               Articolul 3
            
            
               Prezenta decizie se adresează României.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  JO L 347, 11.12.2006, p. 1. 
               
               
                  
                     (2)
                  JO L 92, 30.3.2012, p. 26. 
               
               
                  
                     (3)
                  JO L 365, 19.12.2014, p. 145. 
               
               
                  
                     (4)
                  Decizia de punere în aplicare (UE) 2015/2348 a Consiliului din 10 decembrie 2015 de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 330, 16.12.2015, p. 51).
               
               
                  
                     (5)
                  Decizia de punere în aplicare (UE) 2017/319 a Consiliului din 21 februarie 2017 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 47, 24.2.2017, p. 7-8). 
               
               
                  
                     (6)
                  Decizia de punere în aplicare (UE) 2016/2090 a Consiliului din 21 noiembrie 2016 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 324, 30.11.2016, p. 7).
               
               
                  
                     (7)
                  Decizia de punere în aplicare (UE) 2017/563 a Consiliului din 21 martie 2017 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 80, 25.3.2017, p. 33).
               
               
                  
                     (8)
                  Decizia de punere în aplicare 2014/795/UE a Consiliului din 7 noiembrie 2014 de prelungire a aplicării Deciziei de punere în aplicare 2011/335/UE și de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 44).
               
               
                  
                     (9)
                  Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46).
               
               
                  
                     (10)
                  Decizia de punere în aplicare (UE) 2015/2089 a Consiliului din 10 noiembrie 2015 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 302, 19.11.2015, p. 107).
               
               
                  
                     (11)
                  Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
               
               
                  
                     (12)
                  Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA, Către un spațiu unic pentru TVA în UE - Momentul deciziei, Bruxelles, 7.4.2016, COM(2016)148 final.
               
               
                  
                     (13)
                  Programul de lucru al Comisiei pentru 2017 - Construirea unei Europe care le oferă cetățenilor săi protecție, îi ajută să își afirme drepturile și îi apără, Strasbourg, 25.10.2016, COM(2016)710 final.
               
               
                  
                     (14)
                  COM(2008) 394 din 25 iunie 2008.
               
               
                  
                     (15)
                  JO L 347, 11.12.2006, p. 1.
               
               
                  
                     (16)
                  Decizia de punere în aplicare 2012/181/UE a Consiliului din 26 martie 2012 de autorizare a României de a introduce o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 92, 30.3.2012, p. 26). 
               
               
                  
                     (17)
                  Decizia de punere în aplicare 2014/931/UE a Consiliului din 16 decembrie 2014 de prelungire a aplicării Deciziei de punere în aplicare 2012/181/UE de autorizare a României de a introduce o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 365, 19.12.2014, p. 145). 
               
               
                  
                     (18)
                  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).